# House of the Dragon

House of the Dragon (euskaraz Herensugearen Etxea) Ameriketako Estatu Batuetan sortutako fantasiazko telesail bat da, Game of Thrones (2011 – 2019) telesailaren prekuela, biak George R. R. Martin idazlearen A Song of Ice and Fire liburuetan oinarrituta. Martinek eta Ryan J. Condalek HBO telebista katearentzat sortutako proiektua da, eta Martinen 2018ko Fire & Blood eleberriaren zatietan oinarrituta dago. Condal eta Miguel Sapochnik dira telesailaren zuzendariak. Game of Thrones telesailean jazotako gertakariak baino berrehun urte lehenago kokatzen da saioaren argumentua, eta Targaryen Etxearen amaieraren hasiera du argumentutzat, hots, Targaryen familiako ondorengotza gerraren gertaerak, "Herensugearen Dantza" izenez ezagutzen dena.
House of the Dragon telesailak 2019ko urrian jaso zuen ekoizpenaren baieztapena. 2020ko uztailean hasi zen castinga, eta 2021eko apirilean egin ziren lehen filmaketak Erresuma Batuan. Telesaila 2022ko abuztuaren 21ean estreinatu zen, eta bere lehen denboraldiak hamar atal izango ditu. Lehen atala igorri eta bost egunera, telesaila bigarren denboraldirako berritu zuten.

## Aktoreak eta pertsonaiak
### Nagusiak

* Paddy Considine – Viserys I Targaryen Erregea: Zazpi Erresumetako bosgarren erregea. "Gizon beroa, atsegina eta zintzoa" bezala ezagutua, jaunen kontseilu batek aukeratu zuen Jaehaerys I Targaryen bere aitonaren ondoren errege izateko.
* Matt Smith – Daemon Targaryen Printzea: Burdinazko Tronuaren ustezko oinordekoa, Viserys erregearen anaia gaztea da. Jaehaerys erregearen biloba, eta Rhaenyra printzesaren osaba. Borrokalari porrokatua eta dragoi-muntatzaile eskarmentuduna ere bada.
* Emma D'Arcy – Rhaenyra Targaryen Printzesa: Viserys erregearen alaba nagusia. Odol garbiko Valyriar dragoi-muntatzailea da.
* Olivia Cooke – Alicent Hightower Anderea: Ser Otto Hightowerren alaba, Gotorleku Gorrian hazia eta erregearen barne zirkuluaren zati bat. Zazpi Erresumetako emakumerik dotoreena bezala ezaguna.
* Rhys Ifans – Ser Otto Hightower: Alicenteren aita, erregearen eskua, Viserys erregearen eta erresumaren zerbitzura dagoena. Daemon printzearen aurkari politiko mingotsa da.
* Steve Toussaint – Corlys Velaryon Jauna: "Itsas Sugea" bezala ezaguna, Velaryon etxeko burua da, eta mendebaldeko historiako itsasgizon ospetsuena.
* Eve Best – Rhaenys Velaryon Printzesa: dragoi-muntatzailea eta Lord Corlysen emaztea. "Inoiz izan ez zen erregina" bezala ezagutua, bere aitona Jaehaerys erregearen oinordeko izateko hautagai izan zen behin, Zazpi Erresumetako gobernari bezala, baina bere lehengusu Viserysek lortu zuen tronua.
* Sonoya Mizuno – Mysaria: atzerrian jaiotako dantzari bat, Daemon printzearen aliaturik fidagarriena.
* Fabien Frankel – Ser Criston Cole: Dornish Martxetako ezpatari trebea, Blackhavengo Jaunaren maiordomoaren semea da.
* Graham McTavish – Ser Harrold Westerling: Jaehaerys errege zenetik zerbitzatu duen Erreinuko egungo Komandantea, zaldun boteretsua izan zen garai batean. Rhaenyra printzesa zaintzeko eta babesteko ardura du.

### Errepikariak

* Bethany Antonia – Baela Targaryen Anderea
* Phoebe Campbell – Rhaena Targaryen Anderea
* Harry Collett – Jacaerys Velaryon Printzea
* Ryan Corr – Ser Harwin Strong
* Tom Glynn-Carney – Aegon Targaryen Printzea
* Jefferson Hall – Jason Lannister Jauna / Ser Tyland Lannister
* David Horovitch – Grand Maester Mellos
* Wil Johnson – Ser Vaemond Velaryon
* John Macmillan – Ser Laenor Velaryon
* Ewan Mitchell – Aemond Targaryen Printzea
* Matthew Needham – Larys Strong
* Bill Paterson – Lyman Beesbury Jauna
* Phia Saban – Helaena Targaryen Printzesa
* Gavin Spokes – Lyonel Strong Jauna
* Savannah Steyn – Laena Velaryon Anderea

## Atalak

| Zenb. | Jatorrizko izenburua | Zuzendaria | Gidoilaria | Emisio-data | Audientzia AEB-n (milioika) |
| 1 | «The Heirs of the Dragon» | Miguel Sapochnik | Ryan Condal | 2022ko abuztuaren 21a | 2.17 |
| Jaehaerys Targaryen errege zaharraren erregealdiko azken urteetan, tragedia ezberdinek bere bi seme nagusiak (Aemon eta Baelon printzeak) hil zituzten, oinordekotzaren auzia zabalik utziz. Egoera horren aurrean, erregeak Kontseilu Handi bat deitu zuen, non Mendebaldeko jaun guztiek aukeratuko zuten beren etorkizuneko agintaria. Jaehaerysen bi biloba oinordeko izateko hautagai ziren: Rhaenys Targaryen printzesa, garai hartako gizonik aberatsena zen Corlys Velaryon Jaunaren emaztea, eta Viserys Targaryen printzea, Rhaenysen lehengusu gazteena eta Aemma Arryn Anderearen senarra. Mendebaleko legearen arabera, gizonezko ondorengo bat beti iristen da emakume baten aurretik; ondorioz Rhaenysek aukera galtzen du, erregearen ondorengo zaharrena izan arren. Bederatzi urte geroago, Viserys I da errege, Triarkiaren mehatxupean (Essoko hiri libreek Stepstones eskualdea lortzeko egindako aliantza). Gainera, Viserysek bere anaia Daemon Targaryenen portaera txarrari aurre egin behar dio Erregearen Lehorreratzean gaizkileen aurkako basakeria praktikatzeagatik. Aemma erregina erditzean hiltzen da bere seme jaioberriarekin batera, Viserysen oinordekoa izango zena. Erreginaren heriotza Printzearen jaiotzarako egin zen lehiaketan gertatu zen, non Criston Colek Daemon garaitu zuen. Erregearen Eskuak, Ser Otto Hightowerek, Viserysek bere alaba bizi bakarra, Rhaenyra printzesa gaztea, Burdinazko Tronuaren oinordeko bezala izendatzea iradokitzen du, Daemonen ordez. Daemonekin haserretu ondoren, Viserysek ofizialki izendatzen du bere alaba Rhaenyra Dragonstoneko printzesa, eta hainbat jaunek zin egiten diote. ||||||
| 2 | «The Rogue Prince» | Greg Yaitanes | Ryan Condal | 2022ko abuztuaren 28a | 2.26 |
| 3 | «Second of His Name» | Greg Yaitanes | Gabe Fonseca eta Ryan Condal | 2022ko irailaren 4a | 1.75 |
| 4 | «King of the Narrow Sea» | Clare Kilner | Ira Parker | 2022ko irailaren 11 | 1.81 |
| 5 | «We Light the Way» | Clare Kilner | Charmaine DeGraté | 2022ko irailaren 18a | 1.83 |
| 6 | «The Princess and the Queen» | Miguel Sapochnik | Sara Hess | 2022ko irailaren 25a | 1.86 |
| 7 | «Driftmark» | Miguel Sapochnik | Kevin Lau | 2022ko urriaren 2a | 1.88 |
| 8 | «The Lord of the Tides» | Geeta Vasant Patel | Eileen Shim | 2022ko urriaren 9a | 1.73 |
| 9 | «The Green Council» | Clare Kilner | Sara Hess | 2022ko urriaren 16a | 1.56 |
| 10 | «The Black Queen» | Greg Yaitanes | Ryan Condal | 2022ko urriaren 23a | 1.85 |

## Erreferentziak

* ↑ «House of the Dragon: Cast & Characters» HBO 2022-03-31.

## Kanpo estekak

* Webgune ofiziala (Ingelesez)
* Datuak: Q72930269
* Multimedia: House of the Dragon / Q72930269